Charlie: Foefie of demoon?‘n Skermskoot uit die video onderaan die berig. ŉ Okkulte “speletjie” raak tans gewild onder tieners. Dit het egter ouers, onderwysers, skoolhoofde, die polisie en geestelike leiers op hol en pogings word aangewend om die gier in die kiem te smoor. Met die “speletjie” gebruik deelnemers ŉ stuk papier waarop twee ja’s en twee nee’s in teenoorstaande kwadrante van die papier geskryf is. Twee potlode word dan in ŉ kruis op mekaar gebalanseer waarna die “gees” van Charlie, ŉ sogenaamde Meksikaanse demoon, opgeroep word bloot deur “Charlie, Charlie” te roep. “Charlie” se gees sal dan allerlei vrae beantwoord deur die boonste potlood na ja of nee te “beweeg”. Wetenskaplikes en mense wat self ondersoek ingestel het, skryf die beweging van die potlode aan swaartekrag toe wat met die geringste stampie of lugbeweging kan skuif. Tog het die toenemende gewildheid van die speletjie, veral by skole in die Oos-Kaap, rolspelers genoop om op te tree. Die polisie, skole en die departement van onderwys in dié provinsie het vandeesweek spesiale byeenkomste gehou om leerders teen die gevare van die “speletjie” te waarsku. Dit volg nadat ŉ aantal leerders aan John Walton Senior Secondary School in Uitenhage histeries geraak het toe ŉ muur by die skool omgeval het terwyl van die leerders vir “Charlie” vrae gevra het. Die departement het gesê hy beskou die speletjie as ernstig en het amptenare opdrag gegee om die neiging te ondersoek. Volgens past. Morné Spies van die AGS Christelike Sentrum in Despatch is die speletjie egter nie so onskuldig soos wat dit voorkom nie. “Die antwoord lê in die vraag: Wat was die bedoeling met die gebruik daarvan?”, het hy in ŉ verklaring gesê. “So nuuskierig as wat jong mense tog maar is, is die groot rede dat hulle maklik in die strik val om deel te hê aan hierdie speletjie juis om vas te stel of dit werklik waar is. Ongelukkig kom hul nuuskierigheid met ŉ duur prys, in dié geval die moontlikheid van demoniese besitneming.” Spies het gesê elke geval is anders en daarom sal die uitwerking van die speletjie anders wees vir elkeen. “Vir party kan dit dalk voel na ŉ mors van tyd. Ander ontwikkel ŉ diep vrees vir die onbekende en in erger gevalle kan sommige mense geprikkel word tot dieper deelname aan die geestelike dimensie.” Hy het gesê Charlie-Charlie is gegrond op dieselfde konsep as glasie-glasie en die ouijabord. “Dit het te doen met die geestelike en om daarmee kontak te maak. Gee die duiwel ŉ pinkie, dan vat hy sommer die hele hand.” Spies het gesê tieners moet aangemoedig word om alle kontak met sulke tipe speletjies te vermy en hul vriende van die waarheid te vertel. “Dit is ons as kerkgroepe, skole en ouers se verantwoordelikheid om almal bewus te maak van hierdie sataniese speletjie wat die duiwel so onskuldig laat voorkom.” Hier is een van vele video’s wat op YouTube gelaai is wat die speletjie as ŉ foefie afmaak. Bron: RDM News Wire